b'\n_START_ARTICLE_\nNK Urania Ba\xc5\xa1ka Voda\n_START_SECTION_\nPovijest\n_START_PARAGRAPH_\nKlub je osnovan 1922. godine, u doba kada se Ba\xc5\xa1ka Voda tek po\xc4\x8dela razvijati. Ime je dobio po Zeusovoj k\xc4\x87eri Uraniji, jednoj od devet Muza, a predlo\xc5\xbeio ga je mladi gimnazijalac i budu\xc4\x87i lije\xc4\x8dnik \xc5\xa0imun Sikavica. Prvi predsjednik kluba bio je Mate Juri\xc5\xa1i\xc4\x87-\xc5\xa0uri\xc4\x87._NEWLINE_Po\xc4\x8detci su bili vrlo te\xc5\xa1ki, jer nije bilo sredstava, dresova, rekvizita, kao ni igrali\xc5\xa1ta. Prvu loptu u klub je donio ve\xc4\x87 spomenuti \xc5\xa0imun Sikavica, a treniralo se i igralo na terenu iza crkve. Stariji \xc5\xbeitelji Ba\xc5\xa1ke Vode s nepovjerenjem su gledali na nogometni klub, ali ubrzo su shvatili da rad kluba ujedinjuje mladost, njeguje prijateljstvo i zajedni\xc5\xa1tvo, razvija sportski duh i smisao za dru\xc5\xa1tveni \xc5\xbeivot. Klub je tako postao miljenik na samo nogometa\xc5\xa1a i simpatizera ve\xc4\x87 cijele Ba\xc5\xa1ke Vode._NEWLINE_Svoje prve utakmice Urania je odigravala sa svojim susjedima, makarskim Biokovom i Zmajem, s Komitom iz Omi\xc5\xa1a, Hajdukom iz Jelse i drugima. Godine 1932. Urania se u\xc4\x8dlanjuje u Splitski nogometni podsavez, \xc4\x8diji \xc4\x87e \xc4\x8dlan ostati do po\xc4\x8detka Drugog svjetskog rata. Nakon rata, Urania nastupa do 1949. godine, nakon \xc4\x8dega slijedi pauza od 16 godina kada klub ne sudjeluje u nogometnim natjecanjima, ve\xc4\x87 samo igra prijateljske utakmice pod imenom "Biokovo"._NEWLINE_U prvenstvenoj sezoni 1966./1967. Urania se uklju\xc4\x8duje u natjecanje Grupnog prvenstva Splitskog nogometnog podsaveza, gdje osvajanjem drugog mjesta prelazi u vi\xc5\xa1i rang natjecanja, ligu Splitskog nogometnog podsaveza. U sezonama 1967./1968. i 1968./1969. klub superiorno osvaja prvo mjesto u ligi i nakon kvalifikacijskih utakmica plasira se u tada\xc5\xa1nju Dalmatinsku nogometnu ligu - zonu. Godine 1975., zbog reorganizacije natjecanja, Urania seli u Me\xc4\x91uop\xc4\x87insku ligu Split - Makarska, u kojoj nastupa sve do 1985._NEWLINE_Od 1985. godine klub je \xc4\x8dlan Dalmatinske lige, u kojoj se natje\xc4\x8de do sezone 1994./1995., kada osvajanjem prvog mjesta postaje \xc4\x8dlan Tre\xc4\x87e hrvatske nogometne lige - jug. U Tre\xc4\x87oj ligi Urania nastupa sve do sezone 1998./1999., kada nakon ponovne reorganizacije natjecanja postaje \xc4\x8dlan Prve lige nogometnog saveza Splitsko-dalmatinske \xc5\xbeupanije, \xc4\x8diji je dana\xc5\xa1nji nasljednik 4. HNL jug - skupina A._NEWLINE_O velikoj povezanosti kluba i mje\xc5\xa1tana Ba\xc5\xa1ke Vode svjedo\xc4\x8di i spomenik poginulim i preminulim Urancima, kojeg su mje\xc5\xa1tani 1972. godine, povodom 50. godi\xc5\xa1njice osnutka kluba, postavili u predvorju dana\xc5\xa1njeg igrali\xc5\xa1ta i klupskih prostorija._NEWLINE_Klub se isti\xc4\x8de dobrim rezultatima u mla\xc4\x91im dobnim kategorijama.\n_START_SECTION_\nNavija\xc4\x8dka skupina "\xc5\xa0takori"\n_START_PARAGRAPH_\nNK Urania je jedan od rijetkih ni\xc5\xbeerazrednih klubova koji ima svoju registriranu navija\xc4\x8dku skupinu. "\xc5\xa0takori" su osnovani 1989. godine, a tako su se nazvali jer su svoje dogovore odr\xc5\xbeavali u mraku jednog tunela pored stadiona, gdje su sakrivali i navija\xc4\x8dke rekvizite._NEWLINE_Kao udruga gra\xc4\x91ana "\xc5\xa0takori" postoje od 2005. godine.'